Martín Cáceres

**José Martín Cáceres Silva** (Spanjisht[maɾˈtin ˈkaseɾes]; lindur më 7 prill, 1987) është një futbollist profesionist uruguajian i cili luan si mbrojtës për klubin amerikan LA Galaxy dhe kombëtaren uruguajiane. Ai është një lojtar i cili mund të luaj në çdo pozicion në mbrojtje, përfshirë në qëndër dhe në krah.

Pasi filloi karrierën e tij te Defensor, ai u ble nga Villarreal në vitin 2007. Në vitet e tjera ai luajti edhe në Itali dhe në Spanjë, duke pasur sukses pasi fitoi tre tituj të Serie A me Juventus dhe një Champions League me Barcelonën.

Cáceres e nisi karrierën e tij ndërkombëtare në vitin 2007 dhe që atëherë ka luajtur mbi 100 ndeshje me ekipin kombëtar. Ai ka marrë pjesë nē katër edicione të FIFA Kupës së Botës dhe tre edicione të Copa Américas, duke fituar edicionin e vitit 2011.

## Karriera me klube
### Vitet e para
Cáceres lindi në Montevideo dhe e nisi karrierën si futbollist me klubin lokal Defensor, duke u bërë titullar që në sezonin e tij të parë në Primera División. Në shkurt 2007, ai firmosi një kontratë me klubin spanjoll Villarreal, e cila hyri në fuqi në korrik.

Pasi mbërriti në klub, Cáceres u dërgua menjëherë në huazim te Recreativo, e cila gjithashtu luante në La Liga. Gjatë këtij sezoni, ai u aktivizua në qëndër të mbrojtjes dhe ishte vendimtar në arritjen e objektivit të sigurimit të mbijetesës. Më 9 janar 2008, ai i shënoi Villarrealit në Kupën e Mbretit, duke i dhënë ekipit fitoren 1–0 në shtëpi (Recreativo u eliminua me rezultatin e përgjithshëm 2–1). Cáceres nuk luajti asnjë ndeshje zyrtare për Villarrealin.

### Barcelona
Më 4 qershor 2008, Cáceres u transferua te Barcelona për 16.4 milion €. Ai firmosi një kontratë deri në qershor 2012, duke pasur një klauzolë lirimi 50 milion €. Sezoni i tij i parë dhe i vetëm në Camp Nou u kushtëzua nga dëmtimet dhe vendimet e trajnerit Pep Guardiola, i cili e aktivizoi uruguajin në pak ndeshje.

Edhe pas rikthimit nga dëmtimi, Cáceres ishte zgjedhja e fundit në qëndër të mbrojtjes, mbrapa Rafael Márquez, Gerard Piqué dhe Carles Puyol. Në Ligën e Kampioneve, ai u aktivizua në tre ndeshje, dy prej të cilave si titullar, duke koleksionuar 217 minuta. Barcelona e fitoi trofeun duke mposhtur Manchester United, ndeshje në të cilën Cáceres nuk u aktivizua. Barcelona i fitoi të tre trofetë e sezonit, duke arritur *tripletën* e parë në histori.

Mē 6 gusht 2009, Cáceres u huazua në Itali te Juventusi për sezonin 2009–10; klubi nga Torino kishte mundësinë e blerjes së kartonit të uruguajianit për 11 milion € plus 1 milion € bonuse të ndryshme. Ai debutoi një ditë më vonë në ndeshjen miqësore kundër Villarrealit, duke u aktivizuar si zëvëndësues në pjesën e dytë në vend të Jonathan Zebinës.

Cáceres bëri debutimin e tij në Serie A duke shënuar në fitoren 2–0 në transfertë kundër Lazios. Ai e nisi sezonin në Itali fillimisht si titullar nën drejtimin e trajnerit Ciro Ferrara, por me vazhdimin e sezonit ai u ndalua nga disa dëntime, përfshirë një në janar 2010 që e mbajti jashtë fushave për disa muaj.

### Sevilla
Më 30 gusht 2010, Cáceres u rikthye në Spanjë duke u huazua te Sevilja për sezonin 2010–11 me të drejtë blerje. Ai luajti rregullisht si titullar në formacionin e trajnerit Gregorio Manzano, duke mbuluar më së shumti krahun e djathtë të mbrojtjes pas rikthimit të Abdoulay Konkos te Genoa në janar 2011.

Më 1 maj 2011, Cáceres u dëmtua rëndë nga Michael Jakobsen gjatë ndeshjes kundër Almerías, duke dëmtuar veshkën pas një ndërhyrje të rrezikshme. Danezi u përjashtua menjëherë me karton të kuq kurse uruguajiani fillimisht u raportua se do t'a mbyllte sezonin, por ai u rikuperua në mënyrë surprizë për dy ndeshjet e fundit, me Seviljen që e mbylli kampionatin në vendin e pestë, duke u kualifikuar në UEFA Ligën e Evropës.

Më 31 janar 2011, Sevilja ushtroi të drejtën e blerjes së lojtarit për 3 milion € plus 1.5 milion € në bonuse të ndryshme. Megjithatë, një vit më vonë ai u rikthye te Juventusi në huazim.

### Rikthimi te Juventusi
Pas rikthimit te Juventus, Cáceres zgjodhi fanellën me numër 4, e cila më parë ishte mbajtur nga bashkëkombasi i tij Paolo Montero. Ai bëri debutimin e tij të dytë me *Zonjën e Vjetër* më 8 shkurt 2012, duke luajtur 90 minuta të plota në fitoren 2–1 në transfertë  ndaj Milanit në gjysëm-finalen e kupës; ai shënoi të dy golat e ekipit të tij. Më 25 mars, ai realizoi golin e parë në kampionat, duke shënuar me kokë pas krosimit të Andrea Pirlos nga goditja e këndit në fitoren 2–0 në shtëpi kundër Interit.

Më 25 maj 2012, Juventus e bleu mbrojtësin përfundimisht, duke i ofruar një kontratë katër-vjeçare. Cáceres humbi pothuajse gjysmën e parë të sezonit 2014–15 pas një dëmtimi të pësuar në fitoren 3–2 kundër Romës në tetor 2014. Ai u rikthye në formacion më 11 janar 2015, duke shënuar në triumfin 3–1 kundër Napolit në Stadio San Paolo. Megjithatë, më 8 mars, ai pësoi një frakturë në kyçin e këmbës gjatë një seance stërvitore, e cila kërkonte operacion; si rezultat i kësaj, ai humbi pjesën e mbetur të sezonit.

Cáceres u rikthye në formacion më 8 gusht 2015 në fitoren 2–0 të Juventusit ndaj Lazios në Superkupën e Italisë. Në fund të shtatorit, atij i'u pezullua patenta për gjashtë muaj si dhe u pezullua nga klubi pasi përplasi makinën e tij Ferrari në një stacion autobuzi në Torino pas një kthese të gabuar.

Cáceres u rikthye në fushën e lojës më 6 janar 2016, duke luajtur si titullar për 84 minuta në suksesin 3–0 në shtëpi ndaj Hellas Veronës. Më 4 shkurt, u konfirmua se lojtari do të humbiste pjesën e mbetur të sezonit për shkak se kishte këputur tendinën e akilit të këmbës së djathtë një ditë para ndeshjes ndaj Genoës. Në maj, drejtori sportiv i klubit Giuseppe Marotta njoftoi se kontrata e lojtarit nuk do të rinovohej, dhe se ai do të largohej më 30 qershor.

### Southampton
Më 16 shkurt 2017, Cáceres j'u bashkua Southamptonit në Premier Ligë si lojtar i lirë, duke firmosur fillimisht një kontratë deri në fund të sezonit. Dhjetë ditë më vonë, ai u përfshi në skuadër për herë të parë, duke qëndruar si zëvëndësues në distafën 3–2 kundër Manchester United në finalen e Kupës së Ligës.

Pas tre muajve në St Mary's Stadium, Cáceres zhvilloi ndeshjen e tij të parë dhe të fundit me klubin, duke luajtur si titullar në fitoren 2–1 në transfertë ndaj Middlesbrough më 13 maj. Ai u lirua më 25 maj.

### Hellas Verona
Cáceres u rikthye në Itali në fillim të gushtit 2017, duke firmosur për Hellas Veronën një kontratë deri më 30 qershor 2018. Megjithatë, Lazio gjithashtu kishte shfaqur interes për të marrë shërbimet e lojtarit, por në fund nuk ja dolën mbanë për shkak se kuota e tyre për të firmosur me dy lojtarë jo-BE ishte plotësuar. Ai në vënd të kësaj u bashkua me Veronën, edhe pse kishte zëra që e lidhnin atë me një kalim te Lazio në janar pasi nuk kishte asnjë kufizim për transferime të lojtarëve jo-BE ndërmjet klubeve italiane.

### Lazio
Më 8 janar 2018, Cáceres u bë pjesë e Lazios në një kontratë një-vjeçare me mundësi rinovimi. Ai shënoi golin e tij të vetëm të sezonit më 18 prill në fitoren 4–3 në transfertë ndaj Fiorentinës; ai e përfundoi gjysmën e dytë të sezonit 2018–19 duke luajtur pak, me Lazion që e mbylli kampionatin në vendin e pestë.

Më 26 janar 2019, Juventus konfirmoi rikthimin e Cáceres në formë huazimi për pjesën e mbetur të sezonit 2018–19. Ai zhvilloi ndeshjen e parë për ta që nga viti 2016 më 2 shkurt, duke luajtur në një barazim 3–3 në shtëpi ndaj Parmës në kampionat.

Cáceres u largua nga Juventusi në përfundim të sezonit, ku kontrata e tij me Lazion gjithashtu skadoi.

### Fiorentina
Më 30 gusht 2019, Cáceres u transferua te Fiorentina duke firmosur një kontratë një-vjeçare me të drejtë rinovimi. Ai debutoi zyrtarisht më 14 shtator në barazimin pa gola kundër Juventusit në kampionat. Më 18 dhjetor, Cáceres shënoi golin e parë me Fiorentinën në humbjen 2–1 në transfertë kundër Torinos. Gjatë përfundimit të sezonit, ai deklaroi se kishte qënë i prekur nga virusi COVID-19 për 60 ditë rresht.

### Cagliari
Më 1 shtator 2021, Cáceres u transferua te klubi tjetër i Serie A, Cagliari, duke firmosur një kontratë një-vjeçare. Goli i tij i vetëm me klubin erdhi më 17 tetor në suksesin 3–1 në shtëpi kundër Sampdorias. Peridha e tij në Sardenjë ishte jetëshkurtër; në dhjetor ai u hoq nga ekipi pas vetëm 14 ndeshjesh.

### Levante
Më 30 janar 2021, Cáceres u rikthye në Spanjë duke u transferuar te Levante në një marrëveshje një-vjeçare me mundësi rinovimi edhe për një vit. Ai u aktivizua në vetëm nëntë si titullar gjatë pjesës së dytë të sezonit, me Levanten e cila ra nga kategoria; e njëjta gjë ndodhi edhe me Cagliarin.

### LA Galaxy
Më 24 gusht 2022, Cáceres u largua nga Evropa duke firmosur një kontratë afatshkurtër me klubin amerikan LA Galaxy në Major League Soccer.

## Karriera ndërkombëtare
[parapamje|Cáceres në aksion gjatë [2014 FIFA Kupa e Botës|Kupës së Botës 2014.]]
Cáceres luajti për kombëtaren nën-20 në Kupën e Botës 2007 të zhvilluar në Kanada, duke u paraqitur në të gjitha ndeshjet me Uruguajin që u eliminua në raundin e 16-tave. Më para, ai ishte shpallur mbrojtësi më i mirë në Kampionatin Amerikano Jugor të të Rinjëve 2007, duke ndihmuar ekipin të arrinte në vendin e tretë. Ai luajti pesë nga gjashtë ndeshjet e mundshme në Copa América 2011 në Argjentinë, si mbrojtës krahu i djathtë dhe i majtë, kjo edhe falë mungesës së Fuciles në ekip, me Uruguajin që e fitoi turnamentin për herë të 15të në historinë e tyre. Ai ishte protagonist në ndeshjen fitoren nga gjuajtjet e penalltive kundër vëndit organizator në çerek-finale, duke shënuar penalltinë vendimtare.

Cáceres zhvilloi katër paraqitje për Uruguajin në Kupën e Konfederatave 2013; në ndeshjen për vendin e tretë kundër Italisë, penalltia e tij u prit nga shoku i skuadrës te Juventusi Gianluigi Buffon me ekipin kundërshtar që fitoi serinë e penalltive 3–2 pas një barazimi 2–2 në kohën e rregullt dhe në shtesë. Ai gjithashtu ishte pjesë e ekipit që luajti në Kupën e Botës 2014, duke luajtur katër ndeshje në turnament; ai ndihmoi Uruguajin të arrinte në raundin e 16-tave, ku u eliminuan nga Kolumbia me rezultatin 2–0 në Stadiumin Maracanã më 28 qershor.

Cáceres u la jashtë listës së lojtarëve që do të luanin në Copa América 2015 për shkak të një dëmtimi të pësuar në kyçin e këmbës në mars 2015. Në dëmtim serioz në tendinën e akilit në shkurt 2016 e ndaloi të merrte pjesë në Copa América Centenario në verë.

Cáceres ishte pjesë së listës me 23 lojtarë që u thirrën të luanin në Kupën e Botës 2018 në Rusi. Ai i luajti të gjitha ndeshjet e plota nga 90 minuta me ekipin që u eliminua në çerek-finale.

Në mars 2019, Tabárez e përfshiu atë në ekipin për turnamentin e Copa América 2019 në Brazil. Më 16 qershor, në ndeshjen hapëse të grupit, Cáceres asistoi golin e Luis Suárez në fitoren komode 4–0 kundër Ekuadorit. Cáceres zhvilloi gjithsej katër ndeshje në turnament, përfshirë edhe ndeshjen çerek-finale kundër Perusë ku Uruguaji u eliminua 5–4 nga gjuajtjet e penalltive pasi koha e rregullt dhe shtesa u mbyll në barazim pa gola.

## Profili i lojtarit
Pozicioni parësor i Cáceres është qëndër-mbrojtës, por ai mund të luaj edhe në krahun e majtë ose të djathtë. Ai shquhet për shpejtësinë, forcën, ndërhyrjet dhe aftësinë në ajër. Gjatë karrierës së tij Cáceres është aktivizuar edhe si mesfushor krahu ose anësor, në të dyja krahët.

Gjatë kohës së tij te Juventusi, Cáceres u krahasua nga mediat italiane me bashkëkombasin Montero, i cili gjithashtu ka luajtur atje.

## Trofe
### Klube
;Barcelona
*La Liga: 2008–09
*Copa del Rey: 2008–09
*UEFA Liga e Kampioneve: 2008–09

;Juventus
*Serie A: 2011–12, 2012–13, 2013–14, 2014–15, 2015–16, 2018–19
*Coppa Italia: 2014–15, 2015–16; finalist: 2011–12
*Supercoppa Italiana: 2012, 2013, 2015
*UEFA Liga e Kampioneve finalist: 2014–15

**Southampton**
*EFL Cup finalist: 2016–17

## Referime 
## Lidhje të jashtme